ສະຫະລັດ ຍົກເລີກການລົງໂທດ ຕໍ່ທ່ານມຸສສາ ກຸສຊາ
ລັດຖະບານສະຫະລັດ ຍົກເລີກການລົງໂທດຕໍ່ອະດີດ ລັດຖະມົນຕີຕ່າງປະເທດລີເບຍ ຫລັງຈາກໂຕນນໜີ ຈາກປະເທດ.
ລັດຖະບານສະຫະລັດໄດ້ຍົກເລີກການລົງໂທດຕໍ່ທ່ານມຸສສາ ກຸສຊາ ອະດີດລັດຖະມົນຕີການຕ່າງປະເທດຂອງລີເບຍ ໂດຍກ່າວວ່າ ການເຄື່ອນໄຫວດັ່ງກ່າວນີ້ມີວັດຖຸປະສົງເພື່ອຊຸກຍູ້ໃຫ້ພວກເຈົ້າໜ້າທີ່ຂັ້ນອາວຸໂສອື່ນໆໃນວົງການລັດຖະບານຂອງທ່ານກາດດາຟີໂຕນໜີ ແລະແຕກອອກຈາກລັດຖະບານລີເບຍນັ້ນ ກະຊວງການເງິນສະຫະລັດກ່າວໃນວັນຈັນວານນີ້ວ່າ ຕົນໄດ້ຖອນຊື່ທ່ານກຸສຊາອອກຈາກບັນ ຊີດຳຂອງພວກເຈົ້າໜ້າທີ່ລີເບຍທີ່ຖືກເກືອດຫ້າມບໍ່ໃຫ້ເດີນທາງມາຍັງສະຫະລັດແລະຊັບ ສິນຂອງເຂົາເຈົ້າທີ່ຢູ່ໃນອໍານາດການຄວບຄຸມຂອງສະຫະລັດກໍໄດ້ຖືກຍຶດໄວ້ ເຈົ້າໜ້າທີ່ອາວຸໂສທ່ານນຶ່ງໃນກະຊວງການເງິນສະຫະລັດກ່າວວ່າ ການໂຕນໜີຂອງທ່ານກຸສຊາແລະການຍົກເລີກການລົງໂທດຢ່າງກະທັນຫັນຕໍ່ທ່ານ ຄວນຈະຊຸກຍູ້ໃຫ້ພວກເຈົ້າໜ້າ ທີ່ຄົນອື່ນໆໃນວົງການລັດຖະບານຂອງລີເບຍຕັດສິນໃຈໃນທໍານອງດຽວກັນກັບທ່ານກຸສຊານີ້ຕໍ່ລັດຖະບານກາດດາຟີນັ້ນ ເວລານີ້ມີເຈົ້າໜ້າທີ່ຂັ້ນອາວຸໂສຂອງລີເບຍ 13 ທ່ານຢູ່ໃນບັນຊີດໍາດັ່ງກ່າວ ຮວມທັງທ່ານ ກາດດາຟີ ພ້ອມທັງພັນລະຍາແລະພວກລູກຊາຍຂອງທ່ານ ກະຊວງການເງິນສະຫະລັດເວົ້າຕື່ມວ່າ ຕົນວາງແຜນທີ່ຈະຕື່ມຊື່ພວກເຈົ້າໜ້າທີ່ລີເບຍເຂົ້າໃນບັນຊີດັ່ງກ່າວໃນອີກບໍ່ເທົ່າໃດມື້ຕໍ່ໜ້ານີ້ ໃນຂະນະດຽວກັນ ອັງກິດກ່າວວ່າ ຕົນໄດ້ຊັກຊວນທ່ານກຸສຊາໃຫ້ຮ່ວມໄມ້ຮ່ວມມືກັບທາງການ Scotland ໃນການສືບສວນການວາງລະເບີດໂຈມຕີໃສ່ເຮືອບິນລໍານຶ່ງຂອງສາຍການບິນ Pan Am ຂອງສະຫະລັດທີ່ຕົກລົງໃນເມືອງ Lockerbie ໃນປີ 1988 ນັ້ນ ທ່ານ William Hague ລັດຖະມຸນຕີການຕ່າງປະເທດອັງກິດ ກ່າວວ່າ ພວກເຈົ້າໜ້າທີ່ອັງກິດແລະພວກໄອຍະການ Scotland ໄດ້ພົບປະກັນໃນວັນຈັນວານນີ້ເພື່ອຈັດແຈງການສໍາພາດກັບອະດີດລັດຖະມົນ ລີເບຍທ່ານນີ້ ບັນດາເຈົ້າໜ້າທີ່ອັງກິດໄດ້ປະກາດໃຫ້ຮູ້ໃນວັນອາທິດຜ່ານມານີ້ວ່າ ພວກໄອຍະການ Scotland ຈະສອບຖາມອະດີດນັກການທູດລີເບຍທ່ານນີ້